1. Postup legislatívnych príprav

Práce na úseku legislatívy koordinuje pracovný výbor pre legislatívu, ktorý pôsobí pri Úrade vlády Slovenskej republiky. 

Všetky právne predpisy, ktoré súviseli s prechodom na euro, prešli riadnym legislatívnym procesom v rámci medzirezortného pripomienkového konania a schvaľovania vo vláde SR a jej poradných orgánoch. Legislatívny proces bol rozšírený o konzultácie s Európskou centrálnou bankou.

Vládne návrhy rezortných euro zákonov, teda právnych predpisov, z plánovanej druhej skupiny euro predpisov, ktoré majú nadobudnúť účinnosť 1. januára 2009, prešli riadnym schvaľovacím procesom v zákonodarnom orgáne a teda je predpoklad ich bezproblémového nadobudnutia účinnosti.

Vzhľadom na potrebu zabezpečiť legislatívne zmeny súvisiace s prechodom na euro aj v právnych predpisoch nižšej právnej sily, sú prechodom na euro dotknuté aj návrhy nariadení vlády, ktoré upravujú aj ustanovenia o peňažných sumách v slovenských korunách. Dotknuté ustanovenia sa prepočítavajú na eurá v rámci princípov a pravidiel určených generálnym zákonom. Existuje však výnimka z uvedeného pravidla týkajúca sa niektorých nariadení vlády v pôsobnosti Ministerstva pôdohospodárstva Slovenskej republiky, ich prepočet sa riadi Programom rozvoja vidieka na roky 2007-2013. 

Legislatívne práce v rámci prechodu na euro prebiehajú aj na rezortnej úrovni vydávaním vyhlášok, opatrení a výnosov. 

Legislatívne práce prebehli podľa vládou schválených dokumentov a zatiaľ sa nevyskytli žiadne problémy. Zo strany ministerstiev je potrebné, aby rezorty pripravili novelizáciu všetkých právnych predpisov z oblasti ich rezortnej pôsobnosti, ktoré musia byť účinné od 1. januára 2009.

Pracovný výbor pre legislatívu sa aktuálne zaoberá právnymi predpismi, ktoré budú predkladané do legislatívneho procesu v rámci inej vecnej problematiky, avšak v rámci predkladaných noviel sa budú prepočítavať aj peňažné sumy uvedené v týchto predpisoch. Ide v podstate o tretiu skupinu zákonov, v ktorej je obsiahnuté množstvo právnych predpisov a ich úprava nepredstavuje vzhľadom na právnu úpravu zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov nevyhnutnú zmenu. Nadobudnutie účinnosti týchto právnych predpisov nie je potrebné z hľadiska prechodu na menu euro viazať na konkrétny termín. Tieto zmeny peňažných súm v právnych predpisoch budú vykonávané priebežne. Zmeny ustanovení týkajúcich sa peňažných súm popri iných vecných zmenách právnych predpisov sú navrhované už aj v súčasnosti v prebiehajúcom legislatívnom procese.
Pracovný výbor pre legislatívu priebežne aktualizuje zoznam právnych predpisov, ktoré boli prechodom na menu euro dotknuté. 

Doposiaľ bolo v súvislosti so zvedením eura pripravených 197 zákonov a 23 nariadení vlády. 

2. Postup príprav vo verejnej správe

Pracovný výbor pre verejnú správu (ďalej len „PV VS“) pôsobí v gescii Ministerstva financií SR. 

V novembri 2008 sa uskutočnilo jedno stretnutie PV VS, na ktorom boli prediskutované výsledky tretieho kola monitoringu pripravenosti informačných systémov (IS) na zavedenie eura.

MF SR a ostatné ústredné orgány štátnej správy ako gestori pokračovali v príprave 3. skupiny právnych noriem podľa Plánu legislatívnych úloh vlády. Podľa harmonogramov Akčných plánov sa organizujú školenia.

a) Výstupy v oblasti legislatívy a metodiky 
•	MF SR, sekcia daňová a colná, pokračuje v predkladaní materiálov, ktoré súvisia so zavedením eura, do ďalšieho legislatívneho procesu v súlade s harmonogramom. V 49. týždni sú na rokovanie Stálych komisií LRV zaradené návrhy vyhlášok, ktorými sa upravujú vzory daňových priznaní k spotrebnej dani z liehu, spotrebnej dani z minerálneho oleja , spotrebnej dani z piva, spotrebnej dani z tabakových výrobkov, spotrebnej dani z vína a spotrebnej dani z elektriny, uhlia a zemného plynu, návrh vyhlášky, ktorou sa vykonávajú niektoré ustanovenia colného zákona, návrh opatrení, ktorým sa ustanovujú podrobnosti o usporiadaní a označovaní položiek účtovnej závierky a postupy účtovania pre podielové fondy, dôchodkové fondy a doplnkové dôchodkové fondy, pre obchodníkov s cennými papiermi a pobočky zahraničných obchodníkov s cennými papiermi, pre pobočky zahraničných finančných inštitúcií, inštitúcie elektronických peňazí, Fond ochrany vkladov a Garančný fond investícií.
•	MF SR, sekcia daňová a colná, pripravila na zverejnenie vo Finančnom spravodajcovi nasledujúce právne predpisy: návrhy opatrení, ktorými sa ustanovujú podrobnosti o postupoch účtovania pre účtovné jednotky účtujúce v sústave jednoduchého účtovníctva, ktoré podnikajú alebo vykonávajú inú samostatnú zárobkovú činnosť, o postupoch účtovania a rámcovej účtovej osnove pre zdravotné poisťovne, o postupoch účtovania a účtovej osnove pre účtovné jednotky, ktoré nie sú založené alebo zriadené na účel podnikania, o postupoch účtovania pre Sociálnu poisťovňu, o postupoch účtovania pre účtovné jednotky účtujúce v sústave jednoduchého účtovníctva, ktoré nie sú založené alebo zriadené za účelom podnikania, pre podnikateľov účtujúcich v sústave podvojného účtovníctva, pre Fond národného majetku SR, pre podnikateľov účtujúcich v sústave podvojného účtovníctva, postup účtovania pre podnikateľov a účtovné jednotky, ktoré vykonávajú inú samostatnú zárobkovú činnosť, pre zdravotné poisťovne.
•	MŽP SR pripravilo návrh zákona ktorým sa menia a dopĺňajú niektoré zákony v oblasti starostlivosti o životné prostredie v súvislosti so zavedením meny euro, ktorý bol 4.11.2008 schválený v NR SR.
•	MŠ SR pripravilo návrh zákona, ktorým sa menia niektoré zákony v pôsobnosti Ministerstva školstva SR v súvislosti so zavedením meny euro v SR, ktorý bol 5.11.2008 schválený. v NR SR., v novembri spracovalo analýzu interných právnych noriem v rámci ministerstva a v rozpočtových a príspevkových organizáciách rezortu ktoré sa budú musieť zmeniť v súvislosti s prechodom na euro a k 28.11.2008 aktualizovalo „Finančné pásma nákladov na nákup potravín na jedlo podľa vekových kategórií stravníkov a príspevok zákonného zástupcu dieťaťa a žiaka vo výške nákladov na nákup potravín od 1.9. 2008.“ Materiál je verejne prístupný na webovej stránke ministerstva školstva (regionálne školstvo). MŠ SR kvantifikovalo náklady spojené so zavedením eura a vypracovalo kvantifikáciu finančného dopadu na rozpočet vrátane dopadov na rozpočet organizácií, ktoré sú v zriaďovateľskej alebo zakladateľskej pôsobnosti ministerstva. 
•	MH SR vypracovalo Správu Ministerstva hospodárstva SR k problematike nárastu cien tovarov a služieb za mesiac október, ktorá bola prerokovaná na rokovaní Cenovej rady vlády SR dňa 26.11.2008.
•	V rámci MZ SR prebieha novelizácia interných smerníc (3. skupina) – UMV.
•	ZMOS pokračoval v poskytovaní odpovedí, metodických usmernení a výkladu duálneho zobrazovania a výkonu dohľadu a kontroly na telefonické a mailové dotazy z miest a obcí, pokračoval v uverejňovaní rubriky „Europoradňa _ ZMOS radí“ v spolupráci s Dexia bankou (otázky a odpovede o povinnostiach obcí a miest pre prechode na euro).
•	VÚC pokračovali v metodickom a odbornom usmerňovaní organizácií v zriaďovateľskej pôsobnosti samosprávnych krajov.
•	Správa štátnych hmotných rezerv pokračovala v metodickom usmerňovaní závodov v oblasti IS pri prechode na euro a pokračuje v príprave úprav interných noriem v súvislosti s prechodom na euro.
•	Slovenská pošta, a.s. k 10.11..2008 vypracovala návrh Poštových podmienok na schválenie PRÚ, k 13.11.2008 spracovala harmonogram prevozu eurovej hotovosti z pôšt určených na úschovu na ostatné pošty, k 31.10.2008 ukončila dodávku zásobníkov na mince, k 20.10.2008 vyhodnotila stav zásob poštových známok na poštách k 30.9.2008a pripravila rozdeľovníky na predzásobenie eurovými a popisnými známkami, k 31.10.2008 doplnila emisný plán Poštových známok na rok 2009, k 31.10.2008 spracovala postup pre odovzdávanie a účtovanie štartovacích balíčkov, k 6.11.2008 spracovala riešenie pre bezhotovostné úhrady za odkúpené kolky., k 24.10.2008 aktualizovala komunikačný manuál pre priehradkových zamestnancov pôšt, k 29.10.2008 uzatvorila úverovú zmluvu na krytie predzásobenia.

b) Príprava informačných systémov
•	MF SR, sekcia informatizácie, na vzorke 791 subjektov zo štátnej správy, VÚC a nimi zriadených organizácií, miest a obcí vykonala 4. kolo monitoringu pripravenosti informačných systémov na zavedenie eura. Z prieskumu vyplýva, že u oslovenej vzorky na 98,23 % budú otestované IS dotknutých konverziou k 23.12. 2008. Nedostatky v príprave na prechod na euro sa javia v obciach, v mestách, ale aj v štátnej správe. Celkovo 4,68 % z monitorovanej vzorky v dotazníku označila, že predpokladá problémy s pripravenosťou IS k 1.1. 2009. Podklady z dotazníkov sú na sekcii informatizácie. Výsledky 4. kola prieskumu k 15. 11. 2008 sú v prílohe.
•	MZ SR na mesačnej báze monitoruje pripravenosť IS na zavedenie eura v riadených organizáciách. Na základe výsledkov a porovnania s predchádzajúcim mesiacom na vzorke 81 organizácií (z oslovených 82) sa dosiahol výraznejší pokrok v pripravenosti zmien súvisiacich s prechodom na euro v dotazovaných oblastiach (IT systémy, cenníky, tlačivá, doklady, smernice, normy) a 75 % organizácií je podľa bodového hodnotenia veľmi dobre pripravených na zavedenie eura a 28 % organizácií je dobre pripravených. zvýšila sa miera zodpovednosti organizácií k potrebe informovať nadriadený orgán (MZ SR) o aktuálnom stave pripravenosti organizácie k prechodu na euro, keď z 82 oslovených organizácií odpovedalo 81 a MZ SR vyhodnotilo stav v pripravenosti vo všetkých monitorovaných oblastiach ako vyhovujúci. MZ SR k 30.11.2008 na cca 66 % upravilo IS zdravotníckych indikátorov.
•	MŠ SR k 20.11.2008 vykonalo previerku Centrálneho informačného portálu na sekcii vedy a techniky so záverom, že Centrálny informačný portál je pripravený na spustenie ostrej prevádzky. Duálne zobrazovanie hodnôt je zabezpečené prostredníctvom zabudovanej kalkulačky na prepočet. Je zabudovaný modul na menu euro. Štatistické údaje pre vedu a techniku sa generujú priamo on line prostredníctvom portálu.
•	Správa štátnych hmotných rezerv v novembri ukončila rokovania s dodávateľom IS, výsledkom ktorej bolo ubezpečenie dodávateľa, že v zmysle zmluvných podmienok v prvom decembrovom týždni zabezpečí inštaláciu euroverzie. 
•	Štátna pokladnica 6.11.2008 zaslala do NBS požiadavku na osvedčenie o splnení technických podmienok a prevádzkových predpokladoch na účasť v európskom platobnom systéme TARGET 2 (registrácia na produkčný systém). V Štátnej pokladnici od 17.11.2008 prebieha generálny test euro-kompatibilných aplikácií a rozhraní v IS Štátnej pokladnice. 
•	ARDAL k 14.11.2008 ukončil akceptačné testovanie konverzie WSS 1.
•	DR SR v októbri pokračovalo v konverzii a úprave DIS podľa Plánu zavedenia eura v prostredí DS a v zmysle uzatvorených zmluvných vzťahov a k 21.10.2008 implementovalo 1. etapu B) úprav aplikácií APV DIS pred transformáciou dát (v HWK verzii) a k 31.10.2008 implementovalo 2. etapu A2)2. etapa úprav APV DIS a pokračovalo v implementácii úprav VIES a eTax pre zavedenie eura, boli realizované činnosti na prípravu pilotu pre výkonnostné testovanie na 3 LPAR-och (Bratislava, Nitra, Košice) a nCentral2, prebehlo testovanie transformácie v dňoch 18. – 19.10. 2008 na pilote pre výkonnostné testovanie.

c) Realizované úlohy v oblasti štatistiky
•	Štatistický úrad SR (ŠÚ SR) pokračoval v prepočte historických štatistických údajov podľa určeného harmonogramu a prevažná časť údajov v databázach je už prepočítaná a dostupná na Portáli ŠÚSR. Niektoré štatistické úseky dokončia prepočty hlavne z dôvodu revidovania doteraz publikovaných údajov do konca roku. 
•	Technická realizácia softvérov pre spracovanie údajov zisťovaných v euro (počnúc výsledkami za január 2009) pokračuje podľa interných harmonogramov pre jednotlivé spracovania. Pre zníženie rizika vplyvu prepočtov údajov do eura za historické dáta a rok 2008 sa overilo správne stanovenie veľkosti mernej jednotky a počet desatinných miest tak, aby po prepočte do eura nedošlo k zmene vývojových trendov (indexov alebo štruktúr) za jednotlivé štatistické úseky.. Predurčuje to aj mernú jednotku a počet desatinných miest pre publikovanie údajov získaných za rok 2009 v euro.
•	ŠÚ SR bude v roku 2009 zverejňovať hodnotové údaje za predchádzajúci kalendárny rok 2008 v slovenských korunách, vo vybraných produktoch budú peňažné a finančné údaje uvedené duálne, t. j. v slovenských korunách s informatívnymi prepočtami v eurách. Ide o informatívne správy zverejňované na internete, publikácie - Štatistická správa o základných vývojových tendenciách v hospodárstve SR, Bulletin (duálne zobrazenie v textovej časti a vybraných tabuľkách) a Monitor stavu hospodárstva SR (vo vybraných tabuľkách).
•	V uvedených publikáciách a na internete úradu budú duálne zobrazované tieto vybrané ukazovatele: priemerné ceny pohonných látok, spotrebiteľské ceny vybraných tovarov a služieb, hrubý domáci produkt,, dovoz, vývoz, priemerná mesačná mzda vo vybraných odvetviach, stavebná produkcia, tržby za vlastné výkony a tovar vo vybraných odvetviach. 
•	Hodnotové (peňažné a finančné) údaje zisťované za rok 2009 bude ŠÚ SR publikovať výlučne v eurách, okrem údajov za cenovú štatistiku, ktoré budú zverejnené v slovenských korunách aj v eurách do 30.6.2009.

d) Príprava tlačív
•	MF SR, sekcia daňová a colná pripravila na zverejnenie vo Finančnom spravodajcovi tlačivá používané v súvislosti s príjmami zo závislej činnosti aktualizované za rok 2008 a niektoré používané po 1.1. 2009.
•	MŠ SR k 20.11.2008 zabezpečilo úpravu štatistických výkazov a formulárov v pôsobnosti Sekcie vedy a techniky.

e) Prieskumy verejnej mienky o prijatí eura a monitoring vývoja spotrebiteľských cien
•	ŠÚ SR v súčasnosti spracováva výsledky názorov občanov na zavedenie eura, ktoré budú predložené na rokovanie vlády SR 17.12.2008. 

f) Uskutočnené školenia 
•	MZ SR k 30.11.2008 dokončilo zaškolenie zamestnancov pre finančnú oblasť.
•	MŠ SR v spolupráci s firmou, ktorá je dodávateľom FIS 19.11.2008 zorganizovalo odborný seminár o Aplikácii legislatívnych zmien v prostredí komplexného IS.
•	MH SR dňa 14.11.2008 pripravilo v Rybanoch pre viaceré obce prednášku „Problematika eura – ochrana spotrebiteľa a výkon kontroly a dňa 26.11.2008 sa zúčastnilo aktívu Slovenského zväzu bytových družstiev s prednáškou „Problematika ochrany spotrebiteľov v procese zavedenia eura“.
•	ZMOS v priebehu novembra zorganizoval seminár k aktuálnym úlohám miest a obcí na ceste k euru pre členov RZMO Žitného ostrova (57), Žiarskeho regiónu (46), Horné Kysuce (20), RZ okresov Detva, Krupina, Zvolen (49), Banskobystrické (54), zamestnancov spoločných obecných úradovní (85), členov AKE SR. 
•	Samosprávne kraje k 30.11.2008 zrealizovali 2. fázu užívateľských školení k zmene softwéru.
•	DR SR v priebehu októbra uskutočnilo 7 externých školení pre verejnosť (niektoré aj v spolupráci s CR SR), na ktorých bolo informovaných cca 820 občanov a 11 interných školení pre cca 1160 zamestnancov daňových úradov.. Okrem toho sa priebežne uskutočňujú interné porady so zamestnancami jednotlivých útvarov DR SR, pracovísk DR SR a DÚ. 
•	Štátne pokladnica dňa 11.11.2008 pre klientov v Bratislave uskutočnila prezentáciu zmien IS ŠP. 
•	Správa štátnych hmotných rezerv v novembri zabezpečila školenia zamestnancov, ktorí pracujú s pokladničnou hotovosťou a vedením pokladne a zakúpila všetky potrebné tlačivá s údajmi v novej mene euro (pokladničné doklady, knihy došlých a odoslaných faktúr, tlačivá cestovných príkazov).
•	Sociálna poisťovňa v spolupráci s MPSVaR SR a v spolupráci s NBS v priebehu novembra zabezpečila regionálne semináre zamerané na problematiku zavedenia eura v oblasti sociálneho poistenia pre zamestnancov SP v pobočkách a školenia pre pokladníkov SP, zamerané na rozpoznávanie pravosti eurobankoviek. 

g) Výstupy z oblasti komunikácie:
•	Ministerstvá a organizácie, ktoré sú zastúpené v PV VS na svojich webovských stránkach zverejňujú aktuálne odpovede na najčastejšie kladené otázky a PV VS v spolupráci s prevádzkovateľmi oficiálnej webovskej stránky zabezpečil vzájomnú previazanosť medzi odkazmi na webovské stránky o eure rozhodujúcich ministerstiev.
•	MZ SR priebežne aktualizuje informácie súvisiace so zavedením eura zverejňované na webovskej stránke MZ SR. a podľa aktuálnych požiadaviek spolupracuje s verejnoprávnymi médiami.
•	Slovenská pošta, a.s. 31.10.2008 uskutočnila školenia „Kurzy na rozpoznávanie pravosti eurobankoviek a odhaľovanie falzifikátov“.
•	DR SR priebežne zverejňuje informácie o zavedení eura na internetovej stránke DR SR.
•	ZMOS pokračoval v expedícii propagačných materiálov k euru na jednotlivé obce a mestám, ktoré boli zaslané z Národnej banky Slovenska na regionálne združenia miest a obcí. ZMOS ku koncu októbra expedoval príručku Samospráva a euro pre mestá a obce II. na základné školy a Regionálne združenia miest a obcí pokračovali v expedovaní informačných materiálov o eure, ktoré im zaslala NBS, na jednotlivé mestá a obce. 
•	Samosprávne kraje priebežne zabezpečujú publicitu a informačnú kampaň v podmienkach samosprávneho kraja určenú organizáciám v zriaďovateľskej pôsobnosti a občanom kraja a organizujú spoločné stretnutia samosprávnych krajov na koordináciu spoločných postupov.
•	Sociálna poisťovňa v spolupráci s NBS zabezpečila informačné materiály a brožúry o zavedení eura v SR, ktoré spolu s cca. 1 mil. letákmi vydanými v spolupráci s MPSVaR SR k témam zavedenia eura v dôchodkovom a nemocenskom poistení a v oblasti poistného distribuovala aj zamestnancom SP v ústredi a v pobočkách a priebežne uverejňuje články o zavedení eura v podmienkach SP v časopise „Národné poistenie“.
	
Záver: Príprava verejnej správy na zavedenie eura pokračuje v súlade s harmonogramom. Ako dokumentujú výsledky zo 4. kola monitoringu pripravenosti verejnej správy na zavedenie eura, je potrebné sústrediť sa najmä na dokončenie testovania pripravenosti IS v zostávajúcich 4,68 % organizáciách verejnej správy, aby bol zabezpečený bezproblémový prechod na euro. Preto Pracovný výbor pre verejnú správu na ostatnom stretnutí 8.12.2008 prijal opatrenia na riešenie tejto situácie. Listom štátneho tajomníka MF SR a predsedu Pracovného výboru pre verejnú správu upozornil gestorov organizácií, ktoré avizovali problémy pri prechode na euro, aby preverili situáciu a do 18.12.2008 informovali MF SR o doriešení konkrétnych problémov.

3. Postup príprav vo finančnom sektore

Pracovný výbor pre banky a finančný sektor (ďalej len „PVBFS“) pôsobí v gescii Národnej banky Slovenska.

Pracovný výbor pre banky a finančný sektor aj v mesiaci november 2008 koordinoval plnenie úloh vyplývajúcich z Národného plánu zavedenia eura v SR, ako aj úloh súvisiacich s prichádzajúcim prijatím novej meny euro v SR.

a) Oblasť bezhotovostného platobného styku
V oblasti bezhotovostného platobného styku vrcholia práce na prípravách na pripojenie na systém TARGET2. Úspešne bola ukončená všetkými účastníkmi posledná plánovaná, v poradí tretia fáza testovania – Country testing. Testovacie práce prebehli v súlade s očakávaniami NBS. 

Riadiaca rada projektu EURO SIPS schválila podrobný plán prechodu systému SIPS na menu euro. V pláne sú uvedené všetky činnosti, ktoré budú vykonané na strane NBS, ako aj na strane účastníkov systému SIPS. Plán bol účastníkom systému SIPS zaslaný 24.11.2008. 

b) Oblasť hotovostného platobného styku
Celková hodnota predzásobených eurových bankoviek do komerčných bánk predstavuje 892,1 mil. € (48,0 mil. kusov), čo je 93,8 % z celkovej hodnoty eurových bankoviek, ktorými sa majú predzásobiť komerčné banky.

Celková hodnota predzásobených eurových mincí predstavuje 79,9 mil € (237,1 mil. kusov), čo je približne 81,5 % celkovej hodnoty eurových mincí, ktorými sa majú predzásobiť komerčné banky.

Do konca novembra ukončili predzásobenie eurovou hotovosťou Slovenská sporiteľňa, a.s., Všeobecná úverová banka, a.s., OTP banka, a.s., Privatbanka, a.s., Istrobanka, a.s. a J&T banka, a.s..

Druhotné predzásobenie klientov bánk začalo koncom októbra 2008. Ku koncu novembra bolo klientom bánk doručených 483,4 tis. kusov eurových bankoviek v hodnote viac ako 6,0 mil. € a viac ako 9 mil. kusov eurových mincí v hodnote takmer 3,0 mil. €. 

K uvedenému dátumu evidujeme viac ako 1 832 druhotne predzásobených klientov.

4. Opatrenia na ochranu spotrebiteľa a prípravy v podnikateľskej sfére

Pracovný výbor pre nefinančný sektor a ochranu spotrebiteľa v gescii MH SR (ďalej len „PV NSaOS“) sa v rámci jednotlivých oblastí svojej pôsobnosti sústredil v mesiaci november 2008 na nasledovné úlohy:

a) Oblasť monitoringu a kontroly spotrebiteľských cien
V mesiaci november pokračovali práce na projekte „Sledovanie kontinuálneho vývoja spotrebiteľských cien na Slovensku pri prechode na euro - EURO – prieskum“, ktorý realizuje Združenie slovenských spotrebiteľov, Bratislava. V novembri boli realizované 2 monitoringy: 

Deviaty monitoring sa uskutočnil 10.11.2008 – 11.11.2008 v 33 okresoch 
a 65 monitorovacích miestach, pričom bol uskutočnený záznam cien v 306 predajniach potravinárskeho tovaru, v 104 predajniach spotrebného tovaru a 110 prevádzkach stravovacích a ubytovacích služieb – spolu v 520 obchodných zariadeniach.

Desiaty monitoring sa uskutočnil 25.11.2008 - 26.11.2008 v 34 okresoch 
a 68 monitorovacích miestach, pričom bol uskutočnený záznam cien v 316 predajniach potravinárskeho tovaru, v 105 predajniach spotrebného tovaru a 112 prevádzkach stravovacích a ubytovacích služieb – spolu v 533 obchodných zariadeniach.
 
V týždňoch od 10.11. do 14.11.2008 a od 24.11. do 28.11.2008 boli vykonané 2 kvalitatívne sondy:

•	potraviny (mliečne a mäsové výrobky) – 32 položiek v 327 predajniach, ktoré nie sú totožné s monitorovanými.
•	Ďalšia, v poradí 4. kvalitatívna sonda – ZDRAVOTNÍCKE A POISŤOVACIE SLUŽBY– v spolu v 187 lekárňach a poisťovniach sledované ceny vybraných služieb - spolu 25 položiek.

Na základe doteraz zistených údajov o cenách a ich vývoji a porovnaním s kritériami na zaradenie kandidátov na tzv. čiernu listinu – nebol ku dňu 30.11.2008 zaradený na verejný zoznam žiadny podnikateľský subjekt a ani žiadna sledovaná prevádzka.
Prípady neodôvodnene zvýšených cien sa prešetrujú, komunikuje sa s jednotlivými podnikateľmi, aby ich prípadné zaradenie na tzv. čiernu listinu bolo korektné a odôvodnené.

Podrobnejšie výstupy z monitoringu sú uvedené na internetových stránkach www.pravaspotrebitela.sk a www.zss.sk .

b) Slovenská obchodná inšpekcia
V mesiaci november SOI prekontrolovala 3 719 prevádzok, z tohto počtu je 2 583 prevádzok bez zistení, čo predstavuje 69,45 %. Nedostatky, ktoré boli odstránené počas kontroly tvorí 596 prevádzok (t. j. 16,03 %) a v 540 (t. j. 14,52 %) prevádzkach boli uložené záväzné opatrenia na ich odstránenie. 

V novembri bolo vykonaných 257 následných kontrol, z ktorých bolo 87,16% bez zistení 
(t.j. 224 kontrol). Na základe prehľadu jednotlivých ukazovateľov možno konštatovať:

•	nezverejnený konverzný kurz bol zistený v 0,99%, t.j. v 37 prevadzkárňach 
(ďalej len PJ )
•	nesprávny konverzný kurz bol zistený v 0,51%, t.j. v 19 PJ; 
•	neuvedený konverzný kurz na doklade o kúpe bol zistený v 13 PJ, t.j. 0,35%;
•	nesprávny konverzný kurz na doklade o kúpe bol zistený v 14 PJ, t.j. 0,38%;
•	chýbajúce duálne zobrazenie konečnej sumy, ktorú má spotrebiteľ platiť bolo zistené v v 19 PJ t.j. 0,51%;
•	chýbajúce duálne zobrazenie predajných cien bolo zistené u 1 826 výrobkov 
t.j. 1,26%;
•	nesprávny prepočet predajnej ceny bol zistený u 6 118 výrobkov t.j. 4,22%;
•	chýbajúce duálne zobrazenie jednotkových cien bolo zistené u 4 803 výrobkov 
t.j. 3,31%;
•	nesprávny prepočet jednotkovej ceny bol zistený u1 854 výrobkov t.j. 1,28%, z celkového počtu 144 896 prekontrolovaných druhov výrobkov;
•	chýbajúce duálne zobrazenie ceny služby bolo zistené u 883 služieb, t.j. 3,90%; nesprávny prepočet a zaokrúhľovanie cien služieb bolo zistené u 1 747 služieb, 
t.j. 7,71% z 22 657 prekontrolovaných druhov služieb;
•	na reklamných letákoch chýbajúce duálne zobrazovanie predajných cien bolo zistené 
u 26 produktov t.j. 0,52%; nesprávny prepočet predajných cien bol zistený
u 75 produktov t.j. 1,51%; chýbajúce duálne zobrazenie jednotkovej ceny bolo zistené u 16 produktov t.j. 0,32% a nesprávny prepočet jednotkových cien bol zistený 
u 8 produktov t.j. 0,16% z 4 974 prekontrolovaných cien produktov na letákoch.

Za hodnotené obdobie boli vykonané kontroly:

1. pri predaji výrobkov:
•	v obchodných reťazcoch – 4,41%, t.j. 164 PJ
•	u predávajúcich s počtom zamestnancov 5 alebo menej - 48,72%, t.j. 1 812 PJ
•	u predávajúcich s počtom zamestnancov nad 5 – 25,38%, t.j. 944 PJ
•	na trhových miestach – 0,51%, t.j. 19 PJ 

2. pri poskytovaní služieb:
•	s počtom zamestnancov 5 alebo menej – 14,68%, t.j. 546 PJ
•	s počtom zamestnancov nad 5 – 6,24%, t.j. 232 PJ

3. z hľadiska sortimentného členenia boli kontroly vykonané:
•	potraviny – 16,26%, t.j. 605 PJ
•	nepotraviny – 52,13%, t.j.1 939 PJ
•	stravovacie zariadenia – 18,80%, t.j. 699 PJ
•	ubytovacie zariadenia – 1,16%, t.j. 43 PJ
•	cestovné kancelárie a agentúry – 0,22%, t.j. 8 PJ
•	služby – 11,42%, t.j. 425 PJ

V období od 01. 11. 2008 do 30. 11. 2008 bolo na SOI doručených 21 podnetov zameraných na: 

•	4 na chýbajúce duálne zobrazenie v počte 	 
•	6 na reklamné letáky 				
•	4 na chybné prepočty cien 			
•	7 na zvýšenie cien 
				
Z uvedeného počtu boli doteraz prešetrené 2 podnety, u ktorých sa potvrdila opodstatnenosť. Išlo o chýbajúce duálne zobrazenie cien (1) a nesprávny prepočet ceny (1).

Za zistené nedostatky bolo začatých 5 správnych konaní.

Celkové zhodnotenie výsledkov za obdobie od 24. 08. 2008 – 30. 11. 2008

Z celkového počtu 14 639 skontrolovaných prevádzok je bez nedostatkov 11 441 PJ 
t.j. 78,15%, čo znamená neustále zlepšovanie situácie na trhu. Toto je z dôvodu odstraňovania menej závažných nedostatkov už počas kontroly za prítomnosti inšpektorov SOI. 

c) Školiace aktivity
V priebehu mesiaca november 2008 sme uskutočnili nasledovné školiace aktivity:
dňa 14.11.2008 sme pripravili v Rybanoch pre viaceré obce prednášku „Problematika eura – ochrana spotrebiteľa a výkon kontroly a dňa 26.11.2008 sme sa zúčastnili aktívu Slovenského zväzu bytových družstiev s prednáškou „Problematika ochrany spotrebiteľov v procese zavedenia eura“.

d) Ďalšie aktivity
•	MH SR vypracovalo Správu Ministerstva hospodárstva SR k problematike nárastu cien tovarov a služieb za mesiac október, ktorá bola prerokovaná na rokovaní Cenovej rady vlády SR dňa 26.11.2008.
•	MH SR v novembri 2008 začalo s prípravou „Dotazníka o pripravenosti MSP na zavedenie eura“, ktorým sleduje zmonitorovať stav pripravenosti malých a stredných podnikateľov na fungovanie v novom prostredí, ako aj získať informácie potrebné pre vypracovanie troch materiálov monitorujúcich a hodnotiacich: 

a)vplyv zavedenia eura na vývoj konjunktúry slovenskej ekonomiky v rovine: 
•	makroekonomických vzťahov (najmä konkurencieschopnosti); 
•	mikroekonomických vzťahov (najmä riadenie firiem, udržania konkurenčnej pozície, resp. na fungovanie a existenciu života schopných podnikov; 
b)dopady zavedenia eura na vývoj 
•	spotrebiteľských cien v sektore maloobchodu a služieb; 
•	na podnikateľské aktivity v obchode a službách.

e) Zmena termínov niektorých úloh vyplývajúcich Národného plánu pre zavedenie eura v SR
Na základe žiadosti MH SR o predĺženie termínov splnenia úloh vyplývajúcich z aktualizovaného Národného plánu pre zavedenie eura v SR (list č. 239/2008-3200 zo dňa 5. novembra 2008), ktoré sú v gescii MH SR, sa mení termín nasledovných úloh z pôvodného dátumu 30.9.2009 na 31.12.2009:

•	Vypracovávanie správ o vplyve zavádzania jednotnej meny euro na vývoj konjunktúry slovenskej ekonomiky v rovine makroekonomických vzťahov (najmä konkurencieschopnosti) a mikroekonomických vzťahov (najmä riadenie firiem, udržania konkurenčnej pozície, resp. na fungovanie a existenciu života schopných podnikov);

•	Vypracovať analýzu dopadu zavedenia eura na vývoj spotrebiteľských cien v sektore maloobchodu a služieb;

•	Spracovať informáciu o dopadoch zavedenia eura na podnikateľské aktivity v obchode a službách.

Dôvodom predĺženia termínov je skutočnosť, že relevantné údaje pre komplexné vypracovanie uvedených materiálov budú k dispozícii až v III. Štvrťroku 2009.

5. Komunikácia s verejnosťou

Všetky úlohy z Národného plánu v oblasti komunikácie, ktoré sa mali splniť do konca novembra 2008, boli splnené. Pracovný výbor pre komunikáciu v mesiaci november zasadal jeden krát.

V novembri uskutočnilo Ministerstvo financií SR a Národná banka Slovenska ďalšiu vlnu mediálnej kampane zameranú na podporu Etického kódexu. Počet signatárov sa takmer zdvojnásobil a ich počet dosiahol približne 3000 subjektov, ktorým bolo zaslaných viac ako 20 000 nálepiek a konverzných tabuliek.

V novembri dostala každá domácnosť na Slovensku zásielku, ktorej obsah tvorila 16-stranová informačná brožúra, leták a eurokalkulačka. Národná banka Slovenska a Ministerstvo financií SR vydali rovnakú informačnú brožúru aj v maďarčine a rómčine. Brožúra bola pre príslušníkov národnostných menšín k dispozícii na miestnych, respektíve mestských úradoch všade tam, kde maďarská alebo rómska menšina tvorí viac ako 5 %, resp. viac ako 3 % domácností v obci. Podobne Európska komisia vydala maďarskú a rómsku verziu svojho letáku „Stručná príručka o eure“, ktoré boli distribuované spolu s brožúrami ministerstva financií a NBS.

Oficiálna internetová stránka o eure www.euromena.sk zaznamenala v novembri rekordný záujem – 241 tisíc návštev (208 tisíc v októbri). Z tohto počtu bolo až 97 tisíc unikátnych návštevníkov, čo je takisto rekordne vysoký počet (83 tisíc v októbri, 73 tisíc v septembri). Stránka euromena.sk je súčasťou celonárodnej informačnej kampane, ktorú uskutočňuje vláda a Národná banka Slovenska. V prevádzke je od decembra minulého roka a prináša občanom, podnikateľom ako aj pracovníkom verejných organizácií denne aktualizované informácie zo všetkých oblastí súvisiacich s prechodom na novú menu. Od začiatku jej spustenia bolo zaznamenaných 1,216 milióna návštev. Na euromene sú aj všetky súvisiace právne normy, metodické príručky, informačné publikácie na stiahnutie, fotografie a videá z kampane ako aj zábavná sekcia s hrami pre deti. 

V priebehu novembra navštívil Euromobil – špeciálne upravené vozidlo s prezentačnou technikou 54 obcí. Cieľom tohto projektu je priniesť najdôležitejšie informácie o eure aj tým ľuďom, ktorí k nim majú sťažený prístup. Na svojej misii navštívi Euromobil vyše 150 obcí a ich obyvateľom sprostredkuje informácie o našej novej mene zábavnou a interaktívnou formou.

V rámci celonárodnej informačnej kampane pokračujú v spolupráci so Slovenskou televíziou spustené dve relácie. Prvým projektom je relácia „Sto otázok“, v ktorej guvernér Národnej banky Slovenska, Minister financií, viceguvernér NBS a splnomocnenec vlády pre zavedenie eura odpovedajú na otázky súvisiace s eurom. Ďalším projektom je „Ako vidím euro“, v ktorom sto osobností slovenského spoločenského života uvádza svoje osobné skúsenosti a postoje k novej mene. Obe relácia budú vysielané každý deň až do konca roka.

V priebehu novembra uskutočnili pracovníci Národnej banky Slovenska viac ako 20 prednášok, ktorých sa zúčastnilo viac ako 1200 ľudí. Od začiatku roka bolo vyškolených viac ako 5000 multipikátorov. 

V októbri 2008 naďalej pretrvávala vysoká miera informovanosti verejnosti o zavedení eura. Informácie na konci októbra postačovali alebo viac postačovali ako nepostačovali 88 % respondentov. Informácie považuje za zrozumiteľné alebo za viac zrozumiteľné ako nezrozumiteľné 90 % oslovených.

6. Záver

Ako vyplýva z predchádzajúcich častí správy, ku koncu novembra boli prakticky všetky organizačné prípravy na hladké zavedenie eura ukončené, dobiehajú iba niektoré posledné procesy v súlade s Národným plánom zavedenia eura. Najvýznamnejším z týchto procesov  bol začiatok sekundárneho predzásobenia klientov bánk eurovou hotovosťou a ukončenie predzásobenia komerčných bánk. Doterajší priebeh prevozu a distribúcie hotovosti pokračuje v súlade s harmonogramom, pričom aj razba eurových mincí v Mincovni Kremnica po prechodných sklzoch spôsobených logisticko-organizačnáými ťažkosťami vrcholí bez zásadnejších problémov. Naďalej platí konštatovanie, že v sledovanom období neboli v žiadnom sektore identifikované problémy, ktoré my mohli hladké zavedenie eura do všetkých oblastí ekonomického života krajiny akokoľvek ohroziť.  Napriek tejto skutočnosti ministerstvo financií, splnomocnenec vlády pre zavedenie eura, Národná banka Slovenska ako aj ďalšie zainteresované inštitúcie všetky procesy naďalej intenzívne monitorujú a sú pripravené akékoľvek prípadné problémy operatívne riešiť.